小舟過吳江風雨大作夜泊三家村翌日風回到家日未中
作者：孫應時
朝代：宋

paragraphs: 短篷僅容坐，一滴不通雨。
不料西南風，滂沛遽如許。
蕩摇首屢觴，跧彎背欲僂。
行經四橋側，心動不敢語。
茫洋萬頃天，一葉縱掀舞。
翻思田舍樂，甚念篙人苦。
黄昏隨意泊，古木蔭靈宇。
小作鷄酒願，欲禱辭未吐。
覺來風回東，快便誰所與。
平明八十里，到家日未午。
萬事一翻覆，戚欣何處所。
舟定稍按摩，起身試步武。
一室有餘寬，洗杓命兒女。
門外風濤急，閉門良可禦。